  Анжелика Тихонова корреспондент 23-тӥ толшоре Ижкарын «Удмурт Кенеш» огазеяськонлэн премиосъя ӧриез 2019-тӥ ар понна Кузебай Герд нимо йӧскалык премиен пусйыны ӵектэм кандидатураосты эскериз. Со сярысь огазеяськонлэн пресс-службаез ивортэ. Ӧрилэн ёзчиосыз вожвылъяськонэ туж кужмо кандидатураос сётэмын шуыса пусйизы, ваньзы ик йӧно, мыло-кыдо тыршись воргоронъёс. Трос аръёс ӵоже ини соос удмуртлыкез азинтон понна вань кужымзэс сётыса, сюлэмзэс поныса ужало. Кандидатъёс пӧлысь тужгес но вылӥ кыксэ пусйизы. Озьы 2019-тӥ ар понна йӧскалык премиез Башкириысь удмуртъёслэн лулчеберетъя йӧскалык центрзылэн кивалтӥсезлэн воштӥсезлы Юрис Саитовлы но Удмуртиысь калык кырӟанъя но эктонъя «Айкай» театрлэн кивалтӥсезлы Пётр Даниловлы сётоно шуизы Пусъём, ӧриен ӵектэм муртъёсты «Удмурт Кенеш» огазеяськонлэн исполкомез эскерыны но юнматыны кулэ на. Тодэ вайытом, премиез басьтӥсьёсты 21-тӥ тулыспалэ Башкириын «Герд лыдӟонъёс» конференциын пусъёзы. Кылем арын Кузебай Герд нимо данъетэз Удмуртиысь калык суредасьлы Семён Виноградовлы но Грак ёросысь депутатъёслэн кенешсылэн тӧроезлы Михаил Крестьяниновлы сётӥзы. Кузебай Герд нимо йӧскалык премиез 1992-тӥ арысен сётъяло. Соин удмурт лулчеберетэз, сям-йылолъёсты азинтӥсьёсты, утисьёсты, удмуртъёслэсь шуг-секытъёссэс сэрттӥсь-пертчисьёсты пусъё Тегъёс: Ижкар Удмуртия УдмуртКенеш удмуртъёс КузебайГерд данъетъёс удмуртлык  